След Тръмп идва Байдън : какво се знае за новия кабинет Президентът на САЩ е смятан за най - могъщия човек в западния свят . Затова и предаването на властта е толкова важно . Най - после Тръмп даде зелена светлина и Байдън може да се захване с първите си задачи . Новоизбраният американски президент Джо Байдън най - после може да започне подготовката по встъпването си в длъжност и сформирането на своето правителство . Президентските избори в САЩ се проведоха на 3 ноември , но едва сега президентът Доналд Тръмп даде зелена светлина на екипа си за сътрудничество с Байдън . " Процедурата по предаване на властта стартира " , потвърди и директорката на отговорната за това институция GSA Емили Мърфи . В " Туитър " Доналд Тръмп написа , че макар борбата да продължава , той е препоръчал на Мърфи и екипа ѝ " да направят необходимото " , за да се задвижи процедурата . Доналд Тръмп и правният му екип не признават резултатите от изборите в редица щати и затова заведоха поредица от дела . Акцията им обаче засега не се увенчава с успех .